
[bookmark: bookmark0]BIRŠTONO SAVIVALDYBĖS ADMINISTRACIJOS 
ŠVIETIMO, KULTŪROS IR SPORTO SKYRIAUS NUOSTATAI

I. BENDROSIOS NUOSTATOS

1. Birštono savivaldybės administracijos Švietimo, kultūros ir sporto skyriaus (toliau – Skyriaus) nuostatai (toliau – Nuostatai) reglamentuoja Skyriaus uždavinius, funkcijas, struktūrą ir teises bei darbo organizavimo tvarką.
2. Skyrius yra Birštono savivaldybės administracijos struktūrinis padalinys, įsteigtas Birštono savivaldybės tarybos sprendimu ir tiesiogiai pavaldus Savivaldybės administracijos direktoriui.
3. Skyriaus paskirtis – vykdyti įstatymų bei kitų teisės aktų, susijusių su švietimo, kultūros ir sporto politikos koordinavimu, nustatytas funkcijas, atlikti Skyriui pavestas švietimo, kultūros, fizinio ugdymo ir aktyvumo bei sporto veiklos koordinavimo srities valdymo, koordinavimo bei viešojo administravimo funkcijas, dalyvauti formuojant Savivaldybės švietimo, kultūros, fizinio ugdymo ir aktyvumo bei sporto politiką, prižiūrėti Savivaldybės įstaigų, kuriose organizuojamas vaikų ir suaugusiųjų formalusis, neformalusis švietimas bei vaikų, jaunimo ir suaugusiųjų  užimtumas, veiklą. 
4. Skyrius savo veikloje vadovaujasi Lietuvos Respublikos Konstitucija, Lietuvos Respublikos Seimo priimtais įstatymais ir kitais teisės aktais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro, Lietuvos Respublikos kultūros ministro, Lietuvos Respublikos sveikatos apsaugos ministro, Savivaldybės tarybos sprendimais, Savivaldybės mero potvarkiais ir Savivaldybės administracijos direktoriaus įsakymais, Skyriaus vedėjo įsakymais bei visais kitais teisės aktais, reglamentuojančiais Skyriaus veiklą, taip pat šiais nuostatais. 
5. Skyriaus nuostatus tvirtina Savivaldybės administracijos direktorius.
6. Skyrius teisės aktų nustatyta tvarka turi antspaudą, blanką su herbu ir savo pavadinimu. Skyrius turi apvalų antspaudą su įrašu ,,Birštono savivaldybės administracijos Švietimo, kultūros ir sporto skyrius“, spaudų ir blankų su Savivaldybės herbu bei savo pavadinimu.
7. Skyriaus veiklą, susijusią su valstybės švietimo ir sporto politikos įgyvendinimu, koordinuoja Švietimo, mokslo ir sporto ministerija, su kultūros politikos įgyvendinimu – Kultūros ministerija.

II. SKYRIAUS UŽDAVINIAI IR FUNKCIJOS

8. Skyriaus uždaviniai:
8.1. užtikrinti valstybės ir Savivaldybės švietimo, kultūros, fizinio ugdymo ir aktyvumo bei  sporto politikos įgyvendinimą, Lietuvos Respublikos įstatymų, Lietuvos Respublikos Vyriausybės nutarimų, Lietuvos Respublikos švietimo, mokslo ir sporto ministro, Lietuvos Respublikos sveikatos apsaugos ministro, Lietuvos Respublikos kultūros ministro, Savivaldybės institucijų sprendimų ir kitų teisės aktų, reglamentuojančių Skyriaus veiklą, vykdymą;
8.2. organizuoti, stebėti ir tobulinti bendrąjį ugdymą, mokinių, turinčių specialiųjų ugdymosi poreikių, ugdymą ir įtrauktį, ikimokyklinį ir priešmokyklinį ugdymą, kitą neformalųjį vaikų švietimą ir neformalųjį suaugusiųjų švietimą, švietimo pagalbos teikimą, vaikų ir jaunimo užimtumą;
8. 3.  kuruoti ir koordinuoti sportinę, kultūrinę veiklą, užtikrinančią vaikų papildomą ugdymą, užimtumą bei suaugusiųjų įtraukimą į aktyvų dalyvavimą kultūriniame ir sportiniame gyvenime, formuoti Savivaldybės kultūros, etninės kultūros, fizinio ugdymo ir aktyvumo bei sporto vystymo (organizavimo) politiką bei koordinuoti jos įgyvendinimą švietimo, kultūros ir sporto įstaigose bei organizacijose.
9. Skyrius, įgyvendindamas pavestus uždavinius, atlieka šias funkcijas:
9.1. užtikrina valstybės ir Savivaldybės švietimo, kultūros, sporto politikos įgyvendinimą, teisės aktų, reglamentuojančių Skyriaus veiklą, įgyvendinimą Savivaldybėje ir Savivaldybės įstaigose, siekiant įgyvendinti Lietuvos Respublikos ir Savivaldybės teisės aktų reikalavimus kuruojamose srityse; 
9.2. pasitelkęs Atvirą informavimo, konsultavimo, orientavimo sistemą (toliau –  AIKOS), teikia mokiniams ir jų tėvams (kitiems teisėtiems vaiko atstovams pagal įstatymą) informaciją apie Savivaldybės teritorijoje veikiančias švietimo įstaigas, vykdomas švietimo programas, taikomas mokymosi formas; teikia visuomenei bei Lietuvos Respublikos švietimo, mokslo ir sporto ministerijai Savivaldybės administracijos direktoriaus patvirtintą informaciją apie švietimo būklę Savivaldybėje, taip pat, naudodamasis Švietimo valdymo informacinės sistemos (toliau – ŠVIS) informacija, rengia pranešimus Savivaldybės institucijoms;
9.3. rengia Savivaldybės ilgalaikius švietimo, kultūros, fizinio ugdymo ir aktyvumo bei sporto politikos įgyvendinimo plėtros tikslų ir priemonių projektus, dalyvauja rengiant Savivaldybės biudžeto projekto švietimo, kultūros, fizinio ugdymo ir aktyvumo bei sporto politikos koordinavimo dalį;
9.4. analizuoja švietimo, kultūros, fizinio ugdymo ir aktyvumo bei sporto politikos įgyvendinimo būklę, švietimo, kultūros ir sporto įstaigų padėtį Savivaldybės teritorijoje; 
9.5. teikia Savivaldybės institucijoms siūlymus dėl sąlygų vykdyti privalomąjį ir visuotinį švietimą sudarymo, mokyklų, kultūros ir sporto įstaigų tinklo formavimo bei teikiamų švietimo, kultūros ir sporto paslaugų įgyvendinimo ir plėtros, dalyvauja rengiant Savivaldybės Mokyklų tinklo pertvarkos bendrojo plano projektą, Savivaldybės tarybai patvirtinus, organizuoja jo įgyvendinimą; 
9.6. tvarko ir administruoja Savivaldybei priskirtas sporto ir švietimo informacines sistemų duomenų bazes (registrus), prižiūri, kaip vykdomas sporto įstaigų ir mokyklų duomenų teikimas, konsultuoja įstaigas ir derina jų bendrus poreikius, diegiant informacines sistemas; 
9.7. organizuoja ir tvarko Savivaldybės teritorijoje gyvenančių vaikų apskaitą, nustato mokyklų nelankančius vaikus ir jų ugdymo poreikius, kartu su mokyklomis vykdo tikslines šių vaikų įtraukimo į švietimo veiklą programas, siekdamas, kad visi Savivaldybės teritorijoje gyvenantys vaikai iki 16 metų mokytųsi pagal pradinio ir pagrindinio ugdymo programas;
9.8. koordinuoja ir kuruoja Savivaldybės švietimo, kultūros ir sporto įstaigų veiklą;
9.9. inicijuoja ir dalyvauja organizuojant švietimo, kultūros ir sporto projektų arba programų rengimą, jų teikimą fondams, konkursams bei juos įgyvendinant;
9.10. konsultuoja švietimo, kultūros ir sporto įstaigų vadovus, mokytojus, švietimo pagalbos specialistus, kultūros darbuotojus, sporto specialistus, trenerius, mokyklų, kultūros ir sporto įstaigų bendruomenes veiklos organizavimo, ugdymo turinio įgyvendinimo, ugdymo proceso organizavimo ir švietimo pagalbos teikimo, kultūrinių ir sporto renginių organizavimo, fizinio aktyvumo organizavimo ir skatinimo klausimais;
9.11. organizuoja ir koordinuoja švietimo pagalbos (švietimo informacinės, psichologinės, socialinės pedagoginės, specialiosios pedagoginės, specialiosios pagalbos, profesinio orientavimo) teikimą;
9.12. organizuoja Savivaldybės teritorijoje esančių mokyklų mokinių mokymosi pasiekimų patikrinimus (brandos egzaminus, įskaitas ir kitus mokymosi pasiekimų tikrinimo būdus) pagal švietimo, mokslo ir sporto ministro patvirtintas mokymosi pasiekimų patikrinimų programas ir mokymosi pasiekimų patikrinimų organizavimo ir vykdymo tvarkos aprašus, mokinių pasiekimų tyrimus; 
9.13. dalyvauja konkursų Savivaldybės švietimo, kultūros ir sporto įstaigų vadovų pareigoms eiti komisijose, atskirais atvejais stebėtojo statusu (švietimo įstaigai prašant – komisijos nario statusu) dalyvauja švietimo įstaigų pedagoginių darbuotojų atrankos vykdymo komisijose ir kultūros ir sporto įstaigų darbuotojų atrankos komisijose;
9.14. dalyvauja rengiant Savivaldybės švietimo, kultūros ir sporto įstaigų vadovų pareigybių aprašymus; 
9.15. atlieka Savivaldybės mokyklų veiklos priežiūrą, vykdo Savivaldybės mokyklų veiklos vertinimą, konsultuoja mokyklų vadovus veiklos programų rengimo klausimais, derina ugdymo planus, inicijuoja periodišką išorinį veiklos kokybės vertinimą, vykdo prevencines priemones, taiko pažangą skatinančias poveikio priemones; 
9.16. derina Savivaldybės mokyklų mokytojų ir švietimo pagalbos specialistų atestacijos perspektyvines programas, dalyvauja mokyklų mokytojų ir pagalbos mokiniui specialistų atestacijos komisijų darbe; 
9.17. organizuoja pedagogų, kultūros, sporto darbuotojų ir kuruojamų įstaigų vadovų poreikio tyrimą, sudaro pavaduojančių mokytojų registrą, prižiūri ir inicijuoja įstaigų pedagoginių darbuotojų, kultūros ir sporto darbuotojų kvalifikacijos kėlimą ir persikvalifikavimą;
9.18. rengia Savivaldybės tarybos sprendimų, mero potvarkių, Administracijos direktoriaus įsakymų, Skyriaus vedėjo įsakymų projektus, teikia juos tvirtinti ir organizuoja jų įgyvendinimą dėl: 
9.19.1. Savivaldybės Mokyklų tinklo pertvarkos bendrojo plano patvirtinimo, Savivaldybės švietimo, kultūros ir sporto įstaigų steigimo, reorganizavimo, likvidavimo, pertvarkymo, struktūros pertvarkos, leidimų steigti filialus; 
9.19.2. Savivaldybės švietimo, kultūros ir sporto įstaigų nuostatų tvirtinimo, jų pakeitimų ir papildymų; 
9.19.3. pritarimo Savivaldybės švietimo įstaigų strateginiams planams; 
9.19.4. Savivaldybės švietimo įstaigų ugdymo planų derinimo;
9.19.5. Savivaldybės neformaliojo švietimo (išskyrus mokyklas, vykdančias ikimokyklinio ir (ar) priešmokyklinio ugdymo programas) mokyklų veiklos išorinio vertinimo tvarkos; 
9.19.6. asmenų priėmimo į Savivaldybės ikimokyklinio ugdymo, neformaliojo vaikų švietimo (taip pat formalųjį švietimą papildančio ugdymo) mokyklas, bendrojo ugdymo mokyklas; 
9.19.7. neformaliojo švietimo programų vykdymo Savivaldybės bendrojo ugdymo mokyklose; 
9.19.8. atlyginimo dydžio nustatymo už: vaikų, ugdomų pagal ikimokyklinio ugdymo programas, išlaikymą; ikimokyklinio ugdymo ir bendrojo ugdymo mokyklos nuostatuose nustatytas mokinių tėvų (kitų teisėtų vaiko atstovų pagal įstatymą) pageidavimu teikiamas papildomas paslaugas; Savivaldybės mokyklų teikiamą neformalųjį vaikų švietimą ir neformalųjį suaugusiųjų švietimą, taip pat dėl teikiamų švietimo ar papildomų paslaugų kainų, įkainių ir tarifų nustatymo tais atvejais, kai jų nenustato Lietuvos Respublikos Vyriausybė; 
9.19.9. neformaliojo vaikų švietimo programų mokinių atostogų metu vykdymo tvarkos; 
9.19.10. Savivaldybės teritorijoje gyvenančių mokinių nemokamo vežimo į mokyklas ir atgal pagal Lietuvos Respublikos švietimo įstatymo 36 straipsnio 1 dalį organizavimo; mokinių, kurie turi specialiųjų ugdymosi poreikių ir nepajėgia patys atvykti į bendrojo ugdymo mokyklą (negali savarankiškai vaikščioti, dėl didelių sutrikimų yra nesaugūs gatvėje), vežimo į mokyklą ir atgal tvarkos ir atvejų nustatymo; 
9.19.11. sąlygų organizuoti vaikų ir mokinių maitinimą Savivaldybės ikimokyklinio ugdymo ir bendrojo ugdymo mokyklose sudarymo; 
9.19.12. kvalifikacijos tobulinimo išlaidų mokytojams ir kitiems ugdymo procese dalyvaujantiems asmenims apmokėjimo tvarkos;
9.19.13. materialinės paramos teikimo ar tam tikrų išlaidų kompensavimo mokytojams ir kitiems ugdymo procese dalyvaujantiems specialistams tvarkos nustatymo; 
9.19.14. kultūros ir sporto veiklos priežiūros; 
9.19.15. mokslo metų pradžios ir trukmės Savivaldybės neformaliojo švietimo mokyklose.
9.20. rengia kitus Savivaldybės tarybos sprendimų, mero potvarkių, Administracijos direktoriaus įsakymų, Skyriaus vedėjo įsakymų ir kitų dokumentų projektus, dalyvauja Savivaldybės tarybos, jos komitetų posėdžiuose, siekiant užtikrinti Lietuvos Respublikos ir Savivaldybės teisės aktų reikalavimus švietimo, kultūros ir sporto politikos įgyvendinimo srityse;
9.21. inicijuoja ir organizuoja posėdžius, diskusijas, pasitarimus, susirinkimus įvairiais švietimo, kultūros, fizinio ugdymo ir aktyvumo bei sporto politikos įgyvendinimo, programų rengimo bei kitos veiklos ir teisės aktų įgyvendinimo klausimais, teikia metodinę pagalbą ir konsultacijas, inicijuoja, bendradarbiauja ir pagal poreikį organizuoja komisijų posėdžius, bendrus pasitarimus su suinteresuotomis institucijomis bei partneriais; 
9.22. rengia ir teikia informaciją, privalomus duomenis (statistines ataskaitas, informacinius pranešimus ir kt.) apie kuruojamas veiklos sritis Švietimo, mokslo ir sporto ministerijai, Kultūros ministerijai, Lietuvos nacionaliniam kultūros centrui, Socialinės apsaugos ir darbo ministerijai ir kitoms įgaliotoms institucijoms, Savivaldybės tarybai, merui, Administracijos direktoriui ir Administracijos struktūriniams padaliniams, visuomenei pagal savo kompetenciją nustatyta tvarka, vykdo kuruojamų įstaigų veiklos viešinimo priežiūrą;
9.23. vykdo vaikų ir mokinių maitinimo mokyklose paslaugų teikimo kontrolę pagal Savivaldybės administracijos direktoriaus nustatytą tvarką;
9.24. koordinuoja Savivaldybei priklausančių ugdymo įstaigų veiklą, padeda spręsti problemas ir vykdo priežiūrą, kaip įstaigos užtikrina įstatymų, Lietuvos Respublikos Vyriausybės nutarimų, Lietuvos Respublikos švietimo, mokslo ir sporto ministerijos, bei kitų kompetentingų institucijų teisės aktų, susijusių su valstybine švietimo politika, įgyvendinimą ugdymo įstaigose;
9.25. dalyvauja rengiant projektus struktūrinių fondų programoms tam, kad būtų gaunami papildomi finansiniai ir materialiniai ištekliai, dalyvauja įgyvendinant investicinius projektus kuruojamose įstaigose tam, kad būtų kryptingai planuojami ir sėkmingai įgyvendinami įvairūs investiciniai projektai;  
9.26. rūpinasi Savivaldybės bendruomenės kultūros ugdymu, etnokultūros puoselėjimu, palaiko ryšius su nevyriausybinėmis organizacijomis, fondais, draugijomis, koncertinėmis organizacijomis, kūrybinėmis sąjungomis, informacinėmis priemonėmis kultūros klausimais;
9.27. rūpinasi muziejininkystės vystymu ir plėtra Savivaldybės teritorijoje, kultūrinės veiklos prezentacija;
9.28. kuruoja Savivaldybės švietimo įstaigų savivaldos institucijų veiklą, siekiant įtraukti mokyklų bendruomenes bei mokyklinį jaunimą į aktyvią veiklą, vykdo šios veiklos įgyvendinimo stebėseną; 
9.29. koordinuoja vaikų ir suaugusiųjų sveikatos stiprinimo bei fizinio aktyvumo skatinimo strategijų įgyvendinimą;
9.30. organizuoja skyriaus kompetencijai priskirtoms sritims reikalingus prekių, paslaugų ir darbų viešuosius pirkimus;
9.31. vykdo vaikų ir jaunimo socializacijos programų, prevencinių programų, tarptautinio bendradarbiavimo projektų rengimo ir įgyvendinimo stebėseną švietimo, kultūros ir sporto politikos srityse; 
9.32. koordinuoja ir kontroliuoja viešuosius švietimo, kultūros ir sporto renginius, rūpinasi etninės kultūros plėtra ir globa, profesionalaus meno sklaida Savivaldybės teritorijoje, dalyvauja organizuojant mokinių pasiekimus įprasminančius renginius (olimpiadas, konkursus, apžiūras, varžybas, viktorinas ir kt.), analizuoja jų rezultatus; 
9.33. organizuoja Skyriaus dokumentacijos tvarkymą vadovaujantis Dokumentų tvarkymo ir apskaitos taisyklėmis, Archyvų įstatymu ir kitais teisės aktais; 
9.34. paskirsto ir išduoda švietimo įstaigoms iš juridinių ir fizinių asmenų nemokamai ar paramos būdu gautus leidinius, rengia leidinių perdavimo ugdymo įstaigoms aktus, važtaraščius ir kitus lydinčiuosius dokumentus bei ataskaitas; 
9.35. organizuoja centralizuotą vaikų priėmimą į Birštono savivaldybės ikimokyklinio ugdymo įstaigas;
9.36. [bookmark: _Hlk532970836]bendradarbiauja ir keičiasi informacija su kitais Savivaldybės administracijos padaliniais ir kitomis institucijomis Skyriaus veiklos klausimais;
9.37. koordinuoja neformaliojo vaikų švietimo ir formalųjį švietimą papildančio ugdymo programų vykdymą;
9.38. koordinuoja tautinių mažumų mokinių ir užsieniečių vaikų ugdymo organizavimą;
9.39. koordinuoja rengiant Savivaldybės švietimo, kultūros ir sporto programų strateginius planus;
9.40. vykdo kitas įstatymų ir kitų teisės aktų numatytas bei papildomas skyriaus steigėjo ir Savivaldybės administracijos direktoriaus pavestas (deleguotas) funkcijas.

III SKYRIUS
 SKYRIAUS STRUKTŪRA IR DARBO ORGANIZAVIMAS

10. Skyriui vadovauja Skyriaus vedėjas, skiriamas ir atleidžiamas Valstybės tarnybos įstatymo nustatyta tvarka. 
11. Skyriaus vedėjas:
11.1. planuoja ir organizuoja Skyriaus darbą;
11.2. vertina skyriaus valstybės tarnautojų ir darbuotojų, dirbančių pagal darbo sutartis, tarnybinę veiklą;
11.3. užtikrina Skyriaus nuostatų laikymąsi ir atsako už Skyriui pavestų uždavinių ir funkcijų vykdymą;
11.4. veikia Skyriaus vardu, atstovauja Skyriui Savivaldybės administracijos struktūriniuose padaliniuose, o suteikus atitinkamus įgaliojimus, atstovauja Savivaldybės administracijai valstybės ir Savivaldybės institucijose bei įstaigose, nevyriausybinėse institucijose ir organizacijose;
11.5. kasmet parengia metinę skyriaus veiklos ataskaitą, Savivaldybės mero ir Savivaldybės administracijos direktoriaus pavedimu atsiskaito už Skyriaus veiklą;
11.6. teikia pasiūlymus Savivaldybės administracijos vadovybei dėl Skyriaus pareigybių sąrašo, Skyriaus valstybės tarnautojų perkėlimo į kitas pareigas, jų skatinimo, dalyvauja pretendentų į valstybės tarnybą atrankos komisijos darbe, atrenkant asmenis į Skyriaus valstybės tarnautojų pareigas;
11.7. Valstybės tarnybos įstatymo nustatyta tvarka inicijuoja tarnybinių nuobaudų skyrimo Skyriaus valstybės tarnautojams procedūrą;
11.8. atsako už dokumentų rengimą, tvarkymą, saugojimą bei jų užduočių vykdymo kontrolę skyriuje;
11.9. pagal kompetenciją leidžia įsakymus, švietimo, kultūros ir sporto veiklos organizavimo bei priežiūros klausimais, kurie Skyriaus valstybės tarnautojams ir Savivaldybei priklausančių švietimo, kultūros ir sporto įstaigų mokiniams, mokytojams, darbuotojams ir direktoriams bei jų pavaduotojams yra privalomi vykdyti;
11.10. įsakymu Skyriaus darbuotojams:
11.10.1. nustato kuruojamas švietimo, kultūros ir sporto įstaigas bei šiose įstaigose atliktinus darbus, susijusius su mokyklų ir kitų kuruojamų įstaigų veiklos priežiūra, Lietuvos Respublikos įstatymų, Vyriausybės nutarimų, Lietuvos Respublikos švietimo, mokslo ir sporto ministerijos bei kitų institucijų teisės aktų įgyvendinimo  užtikrinimu;
11.10.2. paskiria kuruojamas bendruosiuose ugdymo planuose nurodytas mokomųjų dalykų ir kursų sritis bei atliktinus darbus.
11.11. gali turėti kitų Savivaldybės tarybos ir Savivaldybės administracijos vadovybės jam suteiktų įgaliojimų.
12. Skyriaus vedėjo atostogų, nedarbingumo ar kitais atvejais jį pavaduoja Savivaldybės administracijos direktoriaus įsakymu paskirtas Skyriaus specialistas, turintis valstybės tarnautojo statusą.
13. Skyriaus valstybės tarnautojų funkcijas, atsakomybę ir teises nustato:
13.1. pareigybių aprašymai, kuriuos, vadovaudamasis teisės aktais ir šiais nuostatais, rengia Skyriaus vedėjas, tvirtina Savivaldybės administracijos direktorius; 
13.2. Skyriaus nuostatai ir Administracijos darbo tvarkos taisyklės, kuriuos tvirtina Administracijos direktorius;
13.3. Skyriaus vedėjo įsakymai dėl darbuotojų veiklos, susijusios su paskirtomis kuruojamomis įstaigomis ir mokomųjų dalykų bei kursų sritimis;
13.4. Lietuvos Respublikos įstatymais, kitais poįstatyminiais teisės aktais ir kitais Savivaldybės vidaus dokumentai.
14. Skyriaus tarnautojų darbo santykius reglamentuoja Lietuvos Respublikos valstybės tarnybos įstatymas, Darbo kodeksas ir kiti teisės aktai.
15. Skyriaus vedėjas ir specialistai tobulina kvalifikaciją iš Lietuvos Respublikos valstybės biudžeto ir savivaldybės biudžeto, fondų ir kitų teisėtų lėšų.
16. Prie Skyriaus gali būti sudarytos tarybos, ekspertų komisijos ir kitos darbo grupės, kurių personalinę sudėtį ir veiklos nuostatus tvirtina Savivaldybės meras, Savivaldybės administracijos direktorius ar Skyriaus vedėjas.  
17. Skyriaus raštus, įsakymus ir kitus dokumentus pasirašo Skyriaus vedėjas. Dokumentus, prieš Skyriaus vedėjui juos pasirašant, vizuoja rengėjas.
18. Visi dokumentų projektai Skyriaus veiklos klausimais privalo būti suderinti su Skyriaus vedėju. Dokumentų projektų Skyriaus veiklos klausimais derinimo faktas patvirtinamas Skyriaus vedėjo viza. 
19. Skyriaus veikla organizuojama vadovaujantis Skyriaus vedėjo patvirtintais metiniais veiklos arba (ir) mėnesio veiklos planais, kurie rengiami atsižvelgiant į Savivaldybės strateginiame plėtros plane patvirtintus prioritetus.
20. Skyriuje pagal poreikį organizuojami Skyriaus specialistų ir kuruojamų įstaigų vadovų (pavaduotojų ugdymui, kitų specialistų) pasitarimai aktualiems Skyriaus veiklos klausimams aptarti. Pasitarimai rengiami Skyriaus veiklos plane arba skyriaus vedėjo nurodytu laiku. Pasitarimai, kurių metu skyriaus veiklos klausimais priimami sprendimai, arba Skyriaus vedėjo pavedimu yra protokoluojami. Protokolus rengia Skyriaus vedėjo paskirtas specialistas. 

IV SKYRIUS
SKYRIAUS, SKYRIAUS VEDĖJO TEISĖS IR ATSKAITOMYBĖ

21. Skyrius turi teisę:
21.1. kreiptis į valstybinio ir Savivaldybės administravimo subjektus;
21.2. pagal savo kompetenciją gauti iš valstybės ir Savivaldybės institucijų ir įstaigų, Administracijos padalinių ir darbuotojų, įeinančių į struktūrinius padalinius, informaciją, kurios reikia švietimo, kultūros ir sporto srities uždaviniams įgyvendinti ir funkcijoms atlikti; naudotis ŠVIS ir AIKOS duomenimis;
21.3. bendradarbiauti su kitų savivaldybių administracijų švietimo, kultūros ir sporto  padaliniais, taip pat užsienio valstybių institucijomis, susijusiomis su švietimu, kultūra ir sportu, kitais juridiniais ir fiziniais asmenimis;
21.4. Savivaldybės institucijų įgaliojimu atstovauti Savivaldybei teismuose, kitose įstaigose ir organizacijose;
21.5. teikti pagal savo kompetenciją siūlymus ministerijoms ir departamentams, Savivaldybės tarybai, Savivaldybės administracijai dėl Skyriaus ir Skyriaus priežiūroje esančių įstaigų darbo tobulinimo;
21.6. vykdydamas bendrą švietimo, kultūros, fizinio aktyvumo ir sporto politiką, pagal savo kompetenciją koordinuoti švietimo, kultūros, sporto įstaigų veiklą;
21.7. leisti informacinius leidinius apie rajono švietimo, kultūros, fizinio aktyvumo ir sporto sistemą ir veiklą.
22. Skyrius gali turėti ir kitų teisių, kurias suteikia Lietuvos Respublikos įstatymai, Lietuvos Respublikos Vyriausybės nutarimai ir kiti teisės aktai.
23. Skyriaus vedėjas tiesiogiai pavaldus ir atskaitingas Savivaldybės administracijos direktoriui, Skyriaus specialistai tiesiogiai pavaldūs ir atskaitingi Skyriaus vedėjui. 
24. Skyriaus vedėjas ir specialistai atsako už tinkamą priskirtų funkcijų, numatytų skyriaus nuostatuose ir jų pareigybių aprašymuose, vykdymą.

V SKYRIUS
 BAIGIAMOSIOS NUOSTATOS

25. Skyrius gali būti reorganizuojamas ar likviduojamas Administracijos direktoriaus įsakymu.
26. Skyrių reorganizuojant, jo dokumentai perduodami Savivaldybės struktūriniam padaliniui, kuris perima Skyriaus funkcijas.
27. Perduodant dokumentus ir funkcijas:
27.1. surašomas Skyriaus reikalų perdavimo aktas (dviem egzemplioriais), kuriame pateikiami svarbiausi duomenys, apibūdinantys faktinę Skyriaus būklę, Skyriaus struktūrą bei etatus, apskaitos ir atskaitomybės būklę, archyvo būklę (su bylų apyrašu), Savivaldybės tarybos sprendimų, mero potvarkių, Administracijos direktoriaus įsakymų bei jų pavedimų, sutarčių vykdymą;
27.2. parengiamas perduodamų dokumentų ir Skyriaus naudojamo turto aprašas.  
28. Skyriaus reikalų perdavimo aktą bei perduodamų dokumentų ir Skyriaus disponuojamo turto aprašą pasirašo reikalus perduodantis ir juos priimantis asmuo, tvirtina Savivaldybės administracijos direktorius.

